แบงก์แลนด์ฯเพิ่มเงินกองทุน
ธนาคารแลนด์ แอนด์ เฮ้าส์ เปิดขายหุ้นกู้บาเซิล 3 พ.ค.นี้ เพิ่มบีไอเอสเป็น 15%
27 มี.ค. 2558

ธนาคารแลนด์ แอนด์ เฮ้าส์ เปิดขายหุ้นกู้บาเซิล 3 พ.ค.นี้ เพิ่มบีไอเอสเป็น 15%
นางศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ เปิดเผยว่า ธนาคารเตรียมออกตราสารด้อยสิทธิเพื่อนับเป็นเงินกองทุนขั้นที่ 2 ตามเกณฑ์บาเซิล 3 มูลค่าราว 4,000 ล้านบาท อายุ 10 ปี กำหนดซื้อคืนได้เมื่อครบกำหนด 5 ปี จ่ายดอกเบี้ยเป็นรายไตรมาส มีอันดับเครดิต BBB แนวโน้มมีเสถียรภาพ จากการจัดอันดับของทริสเรทติ้ง ขณะนี้อยู่ระหว่างการสำรวจความต้องการและกำหนดอัตราผลตอบแทนที่เหมาะกับตลาดในช่วงดอกเบี้ยต่ำ คาดว่าจะอยู่ที่ 5-5.25% และจะเปิดจำหน่ายเดือน พ.ค.นี้ จากการจัดอันดับของทริสเรทติ้ง
ทั้งนี้ การออกตราสารดังกล่าวซึ่งเป็นครั้งแรกที่ธนาคารขนาดเล็กเสนอตราสารบาเซิล 3 จะส่งผลให้เงินกองทุนต่อสินทรัพย์เสี่ยง (บีไอเอส) เพิ่มเป็น 15% จากปัจจุบันที่ลดลงจากปีก่อนหน้าอยู่ที่ 11% ตามยุทธศาสตร์เน้นขยายฐานลูกค้ารายใหญ่ โดยบีไอเอสที่สูงขึ้นจะช่วยรองรับการเติบโตของสินเชื่อได้ต่อเนื่องเฉลี่ย 15-20% ต่อปี และหลังสิ้นสุดปีที่ 3 คาดว่าเงินกองทุนจะอยู่ระดับ 12.5% ส่วนผลกำไรต่อส่วนผู้ถือหุ้นน่าจะเพิ่มขึ้นจากปัจจุบันที่ราว 10%
“ด้วยความเป็นแบงก์เล็ก จึงขยายตัวของธุรกิจเติบโตเฉลี่ย 30% ต่อปี โดยเฉพาะปี 2557 ที่เศรษฐกิจชะลอตัว แต่ผลกำไรของธนาคารเติบโตก้าวกระโดด 35% ขณะที่สินเชื่อมีคุณภาพดี อัตราหนี้ที่ไม่ก่อให้เกิดรายได้อยู่ระดับต่ำเพียง 1.98% ของสินเชื่อรวม โครงสร้างสินเชื่อถูกปรับปรุงให้เหมาะสมกับสภาพเศรษฐกิจ โดยสินเชื่อรายใหญ่มีสัดส่วน 54% สินเชื่อบ้าน 27-28% และสินเชื่อธุรกิจขนาดกลาง 19-20%” นางศศิธร กล่าว
นางศศิธร กล่าวว่า ธนาคารปรับเป้าสินเชื่อรวมในปี 2558 เติบโต 10-15% จากเดิม 22-25% แต่ในช่วง 2 เดือนแรกสินเชื่อยังเติบโตเป็นบวกเนื่องจากเป็นธนาคารขนาดเล็ก ทิศทางธุรกิจปีนี้เน้นความระมัดระวัง โดยใช้กลยุทธ์ให้สินเชื่อแก่สถาบันการเงินที่ไม่ใช่ธนาคาร (นันแบงก์) ซึ่งมีแนวโน้มขยายตัวดี